C 24/22
EL
Επίσημη Εφημερίδα της Ευρωπαϊκής Ένωσης
17.1.2022
Αίτηση προδικαστικής αποφάσεως την οποία υπέβαλε το Korkein hallinto-oikeus (Φινλανδία) στις 4 Νοεμβρίου 2021 — Booky.fi Oy (Υπόθεση C-662/21) (2022/C 24/28) Γλώσσα διαδικασίας: η φινλανδική Αιτούν δικαστήριο Korkein hallinto-oikeus
Διάδικοι στην υπόθεση της κύριας δίκης Αναιρεσείουσα: Booky.fi Oy Παρεμβαίνον: Kansallinen audiovisuaalinen instituutti (KAVI)
Προδικαστικά ερωτήματα 1) Αντιβαίνει στο άρθρο 34 ΣΛΕΕ, υπό το πρίσμα της διάταξης του άρθρου 36 ΣΛΕΕ, ερμηνεία του άρθρου 5, παράγραφος 1, του νόμου περί προγραμμάτων εικόνας βάσει της οποίας επιβάλλεται η κατάταξη των οπτικών μέσων αποθήκευσης σύμφωνα με τον νόμο περί προγραμμάτων εικόνας και η παράθεση των δεικτών καταλληλότητας με βάση την εν λόγω κατάταξη σε συνδυασμό με την περιγραφή του προϊόντος, ήδη κατά τον χρόνο που τα οπτικά μέσα αποθήκευσης προσφέρονται προς πώληση σε διαδικτυακό κατάστημα, μολονότι αυτά έχουν υποβληθεί σε κατάταξη και σήμανση σε άλλο κράτος μέλος, χωρίς, όμως, να έχουν ακόμη παραδοθεί στη Φινλανδία; Ασκεί επιρροή το γεγονός ότι στον νόμο περί προγραμμάτων εικόνας δεν υπάρχει διάταξη για εξαίρεση από την κατάταξη και σήμανση λόγω εξακρίβωσης ότι ο αγοραστής του οπτικού μέσου είναι ενήλικος, καθώς και το γεγονός ότι η κατά τα ανωτέρω προϋπόθεση της εκ νέου κατάταξης και σήμανσης για τη διάθεση σε πώληση οπτικού μέσου αποθήκευσης από διαδικτυακό κατάστημα ισχύει μόνον όταν το πρόγραμμα διατίθεται από εταιρίες ή επιχειρήσεις οι οποίες είτε είναι καταχωρισμένες είτε διαθέτουν εγκατάσταση στη Φινλανδία ή, στην περίπτωση που το πρόγραμμα διατίθεται από φυσικό πρόσωπο, όταν το τελευταίο είναι Φινλανδός υπήκοος ή έχει τη συνήθη διαμονή του στη Φινλανδία και όταν η απόφαση για τη διάθεση του προγράμματος ελήφθη στη Φινλανδία; 2) Στην περίπτωση που η αναλογικότητα της ανωτέρω απαίτησης για την εκ νέου κατάταξη και σήμανση προϋποθέτει τη δυνατότητα εξαίρεσης από αυτήν λόγω εξακρίβωσης ότι ο αγοραστής του οπτικού προγράμματος είναι ενήλικος: Πρέπει στις πωλήσεις προς ανηλίκους να απαιτείται η ύπαρξη απόλυτης βεβαιότητας κατά τον χρόνο της παραγγελίας και πώλησης των οπτικών μέσων αποθήκευσης ότι ο αγοραστής είναι ενήλικος ή αρκεί η προσπάθεια του πωλητή του οπτικού μέσου αποθήκευσης να εξακριβώσει ότι ο αγοραστής είναι ενήλικος;
Αίτηση προδικαστικής αποφάσεως την οποία υπέβαλε το Hovrätten för Nedre Norrland (Σουηδία) στις 5 Νοεμβρίου 2021 — AI και Åklagarmyndigheten (Υπόθεση C-666/21) (2022/C 24/29) Γλώσσα διαδικασίας: η σουηδική Αιτούν δικαστήριο Hovrätten för Nedre Norrland
Διάδικοι στην υπόθεση της κύριας δίκης Εκκαλούντες και εφεσίβλητοι: AI και Åklagarmyndigheten